I.Úvod

Komisia predložila 12. apríla 2016 oznámenie o súčasnom stave a možnom vývoji v oblasti neuplatňovania reciprocity, pokiaľ ide o vízovú politiku vo vzťahu k určitým tretím krajinám. V tomto oznámení sa skonštatovalo, že prevažná väčšina oznámených prípadov neuplatňovania reciprocity, ktoré sa týkali ôsmich tretích krajín, sa za aktívnej podpory zo strany Komisie vyriešila. Ak však dotknutá tretia krajina nezrušila vízovú povinnosť do 12. apríla 2016, Komisia je podľa nariadenia Rady (ES) č. 539/2001 z 15. marca 2001 povinná prijať delegovaný akt, ktorým sa na obdobie 12 mesiacov pozastaví oslobodenie od vízovej povinnosti pre štátnych príslušníkov danej tretej krajiny. V nariadení sa požaduje aj to, aby Komisia zohľadnila dôsledky pozastavenia oslobodenia od vízovej povinnosti na vonkajšie vzťahy EÚ a jej členských štátov. V aprílovom oznámení sa teda takisto zdôraznila dôležitosť plného zapojenia Európskeho parlamentu a Rady pri uplatňovaní mechanizmu reciprocity. Vzhľadom na mimoriadne citlivú politickú povahu pozastavenia oslobodenia od vízovej povinnosti sa zároveň posúdili dôsledky a vplyvy pozastavenia oslobodenia od vízovej povinnosti pre štátnych príslušníkov dotknutých tretích krajín a Európsky parlament a Rada sa vyzvali, aby s ohľadom na hodnotenie uvedené v tomto oznámení urýchlene začali rokovania a zaujali pozíciu o najvhodnejšom ďalšom postupe.

V júli roku 2016 Komisia v nadväznosti na to zhodnotila pokrok dosiahnutý v období medzi aprílom a júlom a stanovila ďalšie kroky na dosiahnutie úplnej vízovej reciprocity. Uvítala dosiahnutie úplnej vízovej reciprocity s Brunejom. V súvislosti s Kanadou Komisia so záujmom očakávala samit EÚ – Kanada, ktorý predstavoval príležitosť potvrdiť konkrétny pokrok smerom k zrušeniu vízovej povinnosti pre bulharských a rumunských občanov. Poukázala aj na to, že Spojené štáty sa nepriblížili k zrušeniu vízovej povinnosti pre bulharských, chorvátskych, cyperských, poľských a rumunských občanov. Komisia sa zaviazala, že využije všetky príležitosti, aby aj naďalej presadzovala úplnú vízovú reciprocitu s Kanadou a so Spojenými štátmi v koordinácii s dotknutými členskými štátmi s cieľom urýchliť dosiahnutie výsledkov, a že do konca roka predloží správu o ďalšom dosiahnutom pokroku.

V tomto oznámení sa hodnotí ďalší pokrok dosiahnutý od júla roku 2016 v rokovaniach s dvoma zvyšnými krajinami. V oznámení sa predovšetkým predkladajú informácie o konkrétnom pokroku, ktorý sa dosiahol v súvislosti s Kanadou, a o súčasnom stave rokovaní so Spojenými štátmi a uvádzajú sa v ňom ďalšie kroky.

II.Pokroky od júlového nadväzujúceho oznámenia na ceste za dosiahnutím úplnej vízovej reciprocity

Kanada (oznámilo Bulharsko a Rumunsko)

V súvislosti s Kanadou sa v júlovom nadväzujúcom oznámení skonštatovalo, že počas predchádzajúcich mesiacov sa zintenzívnili konštruktívne rokovania vrátane rokovaní na najvyššej politickej úrovni, a takisto záväzok kanadskej vlády pokračovať v spolupráci s EÚ pri dosahovaní úplnej vízovej reciprocity pre všetkých občanov EÚ. Komisia naďalej presadzovala úplnú vízovú reciprocitu (spolupracovala pri tom s Bulharskom a Rumunskom, aby sa dosiahnutie výsledkov urýchlilo) a so záujmom očakávala samit EÚ – Kanada, ktorý predstavoval príležitosť potvrdiť konkrétny pokrok na ceste k zrušeniu vízovej povinnosti pre bulharských a rumunských občanov.

Pred 16. samitom EÚ – Kanada, ktorý sa konal 30. októbra 2016 v Bruseli, predložila Kanada jasný harmonogram na dosiahnutie úplnej reciprocity v oblasti oslobodenia od vízovej povinnosti v nadväznosti na toto intenzívne a koordinované úsilie a trvalú angažovanosť medzi EÚ a Kanadou.

Kanadská vláda oznámila, že zamýšľa uplatňovať čiastočné zrušenie vízovej povinnosti v prípade oprávnených rumunských a bulharských občanov cestujúcich do Kanady. Od 1. mája 2017 by rumunskí a bulharskí občania, ktorí v priebehu posledných 10 rokov boli držiteľmi kanadského víza na dočasný pobyt alebo ktorí sú v súčasnosti držiteľmi neprisťahovaleckého víza udeleného USA, nepotrebovali víza na dočasný pobyt a mohli by do Kanady cestovať alebo cez ňu prechádzať s elektronickým cestovným povolením namiesto víz. Kanadská vláda zamýšľa zrušiť vízovú povinnosť pre bulharských a rumunských občanov 1. decembra 2017. Rozhodnutie Kanady o tom, že v roku 2017 sa zruší vízová povinnosť pre všetkých občanov Bulharska a Rumunska, sa potvrdilo v spoločnom vyhlásení zo samitu EÚ –Kanada.

Komisia víta rozhodnutie Kanady zrušiť od 1. decembra 2017 vízovú povinnosť pre všetkých bulharských a rumunských občanov. Komisia bude teraz spolupracovať s oboma členskými štátmi a s Kanadou, aby zaistila, že úplná vízová reciprocita sa zavedie v dohodnutom časovom rámci.